BG Официален вестник на Европейския съюз C 295/6

Известие относно решения на Съда на Европейския съюз по дело C-249/10P и дело C-247/10P във връзка с Регламент (ЕО) № 1472/2006 на Съвета за налагане на окончателно антидъмпингово мито и окончателното събиране на временното мито, наложено върху вноса на някои обувки с горна част от кожа с произход от Китайската народна република и Виетнам

2013/C 295/06

В своите решения, съответно от 2 февруари 2012 г. по дело C-249/10P (1) Brosmann et al и от 15 ноември 2012 г. по дело C-247/10P (2) Zhejiang Aokang Shoes Co. Ltd, Съдът на Европейския съюз (наричан по-долу за краткост „Съдът“) частично отмени Регламент (ЕО) № 1472/2006 на Съвета от 5 октомври 2006 г. за налагане на окончателно антидъмпингово мито и окончателното събиране на временното мито, наложено върху вноса на някои обувки с горна част от кожа с произход от Китайската народна република и Виетнам (наричан по-долу за краткост „регламентът“) (3). Регламентът беше отменен в частта, която се отнася до Brosmann Footwear (HK) Ltd, Seasonable Footwear (Zhongshan) Ltd, Lung Pao Footwear (Guangzhou) Ltd и Risen Footwear (HK) Co Ltd, както и Zhejiang Aokang Shoes Co. Ltd (наричани по-долу за краткост „засегнатите производители износители“).

В съответните съдебни решения Съдът заявява, че институциите на Съюза е трябвало да разгледат исканията, подадени от засегнатите производители износители, за третирането им като дружества, работещи в условията на пазарна икономика („ТДПИ“), и да вземат решение по тях.

Член 266 от Договора за функционирането на Европейския съюз предвижда, че институциите са длъжни да предприемат необходимите мерки за изпълнение на решенията на Съда.

С цел да изпълни това свое задължение, Комисията реши да възобнови процедурата по замяна на отменените части на регламента от момента, в който е била допусната констатираната незаконосъобразност, и да проучи въпроса дали засегнатите производители износители са работили преобладаващо в условията на пазарна икономика в периода от 1 април 2004 г. до 31 март 2005 г.

В зависимост от резултатите от текущата процедура, възможно е да се наложи съответно изменение и в Регламент за изпълнение (ЕС) № 1294/2009 на Съвета от 22 декември 2009 г. за налагане на окончателно антидъмпингово мито върху вноса на някои обувки с горна част от естествена кожа с произход от Виетнам и с произход от Китайската народна република, приложимо и към вноса на някои обувки с горна част от естествена кожа, доставяни от Административен район със специален статут Макао, декларирани или не с произход от Административен район със специален статут Макао, след преразглеждане с оглед изтичане на срока на действие съгласно член 11, параграф 2 от Регламент (ЕО) № 384/96 на Съвета (4).

1. Идентификация на заинтересованите страни

В момента Комисията анализира констатациите от оценката във връзка с ТДПИ, извършена по отношение на засегнатите производители износители.

Комисията възнамерява да сведе констатациите от своята оценка във връзка с ТДПИ, както и предложението за изпълнение на решенията на Съда, до знанието на всички заинтересовани страни, заявили своя интерес в хода на първоначалното разследване, при поискване от тяхна страна.

Предвид това че първоначалното разследване беше проведено в периода 2005—2006 г. и с цел Комисията да се увери, че разполага с точните координати за връзка с потенциално заинтересованите страни, с настоящото Комисията приканва всички заинтересовани страни, заявили своя интерес в хода на първоначалното разследване, да посочат дали желаят да получат горепосочената информация и, ако отговорът е утвърдителен, да предоставят следната информация:

— категорията на заинтересованата страна в конкретния случай (например производител от Съюза, несвързан вносител, производител износител и др.);

— потвърждение на своя интерес за участие като заинтересована страна при сегашното изпълнение на решенията на Съда;

— име, адрес и електронен адрес на заинтересованата страна;

— документи в потвърждение на това, че страната е била заинтересована страна в рамките на първоначалното разследване.

2. Срок за получаване

Горната информация трябва да бъде получена в Комисията в срок от 15 дни от датата на публикуване на настоящото известие в Официален вестник на Европейския съюз.

3. Писмени отговори и кореспонденция

Всяка полезна информация трябва да бъде съобщена на Комисията в писмен вид и задължително трябва да съдържа името, адреса, електронния адрес и телефонния номер на заинтересованата страна.

Адрес на Комисията за кореспонденция:

European Commission Directorate-General for Trade Directorate H Office: N105 08/020 1049 Bruxelles/Brussel BELGIQUE/BELGIË Електронна поща: TRADE-AD499-Footwear-Court@ec.europa.eu

4. Служител по изслушванията

Заинтересованите страни могат да поискат намесата на служителя по изслушванията към генерална дирекция „Търговия“. Същият действа като посредник между заинтересованите страни и службите на Комисията, на които е възложено разследването. Той разглежда искания за достъп до досието, спорове относно поверителността на документите, искания за удължаване на сроковете и искания за изслушване, отправени от трети страни. Служителят по изслушванията може да организира изслушване на отделна заинтересована страна и да действа като медиатор, за да гарантира, че заинтересованите страни пълноценно упражняват правото си на защита.

Искането за изслушване от страна на служителя по изслушванията следва да бъде отправено в писмен вид и да бъде надлежно обосновано. Исканията за изслушване по въпроси, отнасящи се до началния етап на разследването, трябва да бъдат подадени в срок от 15 дни от датата на публикуване на настоящото известие в Официален вестник на Европейския съюз. След изтичането на този срок исканията за изслушване трябва да бъдат подадени в изрично указания за тази цел от Комисията срок в нейната кореспонденция със страните.

Служителят по изслушванията ще предостави също така възможност за провеждане на изслушване на страните, което да позволи да бъдат представени различни гледни точки и да бъдат изложени съответни контрааргументи. За допълнителна информация и координати за връзка заинтересованите страни могат да посетят уебстраниците на служителя по изслушванията на уебсайта на генерална дирекция „Търговия“:

http://ec.europa.eu/commission_2010-2014/degucht/contact/hearing-officer/

(1) ОВ C 80, 17.3.2012 г., стр. 3.

(2) ОВ С 9, 12.1.2013 г., стр. 5.

(3) ОВ L 275, 6.10.2006 г., стр. 1.

(4) ОВ L 352, 30.12.2009 г., стр. 1.